Μητροπολίτης Βερατίου, Αυλώνος και Κανίνης Ιγνάτιος

Ο Μητροπολίτης Ιγνάτιος (κατά κόσμον Ιωάννης Λ. Τριάντης, Πρόδρομος Βοιωτίας, 8 Νοεμβρίου 1934 - Αθήνα, 20 Ιουλίου 2024) ήταν Έλληνας επίσκοπος, πρώτος μητροπολίτης της Ιεράς Μητροπόλεως Βερατίου, Αυλώνος και Κανίνης της Ορθόδοξης Εκκλησίας της Αλβανίας μετά την ανασύστασή της το 1992.

Βιογραφία
Αρβανίτικης καταγωγής, γεννήθηκε στο χωριό Πρόδρομος Βοιωτίας στις 8 Νοεμβρίου 1934.

Αποφοίτησε από την Θεολογική Σχολή του Πανεπιστημίου Αθηνών το 1966. Διάκονος και πρεσβύτερος χειροτονήθηκε το 1967. Υπηρέτησε ως ιεροκήρυκας της Ιεράς Μητροπόλεως Θηβών και Λεβαδείας από το 1972 έως το 1992, ως ηγούμενος της Ιεράς Μονής Οσίου Λουκά Βοιωτίας από το 1968 έως το 1976 και ως ηγούμενος της Ιεράς Μονής Οσίου Σεραφείμ Δομβούς από το 1975 έως το 1992.

Τον Ιούνιο του 1992 εξελέγη Μητροπολίτης Βερατίου της ανασυσταθείσης Ορθόδοξης Αυτοκέφαλης Εκκλησίας της Αλβανίας. Χειροτονήθηκε στον βαθμό του επισκόπου στον Ιερό Ναό Αγίου Παντελεήμονος Κουσκουντζουκίου (Kuzkuncuk) της Μητροπόλεως Χαλκηδόνος από τον Μητροπολίτη Θηβών και Λεβαδείας Ιερώνυμο στις 27 Ιουλίου 1996. Το 1998 τελικά ύστερα από διαβουλεύσεις με την αλβανική κυβέρνηση κατόρθωσε να μεταβεί στην Αλβανία. Στις 18 Ιουλίου 1998 ενθρονίστηκε στο ναό του Αγίου Σπυρίδωνα στην πόλη του Βερατίου από τον Αρχιεπίσκοπο Τιράνων, Δυρραχίου και πάσης Αλβανίας Αναστάσιο, μαζί με τους δύο εκπροσώπους του Οικουμενικού Πατριαρχείου, Μητροπολίτη Πέργης Ευάγγελο και  Μητροπολίτη Φιλαδέλφειας Μελίτωνα.

Μετά από τριετή δοκιμασία της υγείας του, απεβίωσε στην Αθήνα στις 20 Ιουλίου 2024, σε ηλικία 89 ετών. Η εξόδιος ακολουθία εψάλη την επόμενη ημέρα στον Μητροπολιτικό Ναό της Θήβας, ενώ ενταφιάστηκε όπισθεν του Μητροπολιτικού Ναού του Βερατίου στις 23 Ιουλίου.

Παραπομπές

Κατηγορία:Επίσκοποι της Ορθόδοξης Εκκλησίας της Αλβανίας